**แผนปฏิบัติการส่งเสริมคุณธรรมจังหวัดนครสวรรค์ประจำปีงบประมาณ ๒๕๖๓**

**สภาพทั่วไปและข้อมูลพื้นฐาน**

**ชื่อจังหวัด** นครสวรรค์

**สถานที่ตั้ง** สำนักงานวัฒนธรรมจังหวัดนครสวรรค์ ๙๘ หมู่ ๖ ตำบลนครสวรรค์ออก อำเภอเมืองนครสวรรค์ จังหวัดนครสวรรค์

**ชื่อผู้ประสานงาน** นางสาวปวีณา จีนเมือง **โทร.** ๐๘๑ – ๘๗๔๒๒๙๑

**ข้อมูลพื้นฐาน**

**ประวัติความเป็นมา**

จังหวัดนครสวรรค์หรือที่รู้กันในนาม “เมืองสี่แคว” ตั้งอยู่กึ่งกลางของประเทศไทย เป็นศูนย์กลางความเจริญทางการเกษตร การค้า การศึกษา และการขนส่งที่แม้มิใช่ศูนย์กลางความเจริญระดับภูมิภาค (Regional pole) แต่ก็มีบทบาทและการพัฒนาที่ไม่แตกต่างกันมากนัก นครสวรรค์เป็นเมืองเกษตรกรรม ที่อุดมสมบูรณ์ตั้งแต่ครั้งในอดีต เนื่องด้วยพื้นที่ในการเพาะปลูกทางการเกษตรที่มีมากและมีการปลูกพืชเศรษฐกิจ คือ ข้าว อ้อย มันสำปะหลัง โดยมีปัจจัยเอื้อหนุน ส่งเสริม และผลักดัน คือ แหล่งแม่น้ำสี่สาย ที่สำคัญ ได้แก่ แม่น้ำปิง วัง ยม และน่าน ที่ไหลมาบรรจบกันเป็นแม่น้ำเจ้าพระยาหล่อเลี้ยงผลผลิต ทางการเกษตรในจังหวัดบริเวณลุ่มแม่น้ำเจ้าพระยา ลักษณะพื้นที่ราบลุ่มเหมาะแก่เพาะปลูกทางการเกษตรโดยเฉพาะข้าวและอ้อย จนทำให้เกิดตลาดกลางข้าวเปลือกและโรงงานน้ำตาลขนาดใหญ่ และมีเส้นทาง การคมนาคมขนส่งที่สำคัญเชื่อมต่อภูมิภาคของประเทศไทยเข้าด้วยกัน นอกจากนี้ยังเป็นเมืองที่มี ความหลากหลายทางชีวภาพ วัฒนธรรม วิถีชีวิต และอาชีพเพราะมีแหล่งของชุมชนชาวจีนขนาดใหญ่ที่อพยพเข้ามาตั้งถิ่นฐานตั้งแต่ในอดีต

นครสวรรค์เป็นเมืองโบราณซึ่งสันนิษฐานว่าตั้งขึ้นในสมัยกรุงสุโขทัยเป็นราชธานี โดยปรากฏชื่อ ในศิลาจารึกเรียกว่า “เมืองพระบาง” เป็นเมืองหน้าด่านที่สำคัญในการทำศึกสงครามมาทุกสมัย ตั้งแต่สมัย กรุงสุโขทัย กรุงธนบุรี จนถึงกรุงรัตนโกสินทร์ ตัวเมืองดั้งเดิมตั้งอยู่บริเวณเขาขาด (เขาฤาษี) จรดวัดหัวเมือง (วัดนครสวรรค์) ปัจจุบันยังมีเชิงเทินดินเป็นแนวปรากฏอยู่ ต่อมาได้เปลี่ยนเป็น “เมืองชอนตะวัน” เพราะตัวเมืองตั้งอยู่บนฝั่งตะวันตกของแม่น้ำเจ้าพระยาและหันหน้าเมืองไปทางแม่น้ำซึ่งอยู่ทางทิศตะวันออกทำให้แสงอาทิตย์ส่องเข้าหน้าเมืองตลอดเวลา แต่ภายหลังได้เปลี่ยนเป็น “เมืองนครสวรรค์” ซึ่งเป็นศุภนิมิต อันดี

นครสวรรค์มีชื่อเรียกเป็นที่รู้จักแพร่หลายมาแต่เดิมว่า “ปากน้ำโพ” โดยปรากฏเรียกกันมาตั้งแต่ ในสมัยกรุงศรีอยุธยา ตามประวัติศาสตร์ในคราวที่พระเจ้าหงสาวดีบุเรงนองยกทัพมาตีกรุงศรีอยุธยาครั้งสมัยสมเด็จพระมหาจักรพรรดิ กองทัพเรือจากกรุงศรีอยุธยาได้ยกไปรับทัพข้าศึกที่ปากน้ำโพ แต่ต้านทัพข้าศึก ไม่ไหวจึงล่าถอยกลับไปที่มาของคำว่า “ปากน้ำโพ” สันนิษฐานได้ ๒ ประการ คือ อาจมาจากคำว่า “ปากน้ำโผล่” เพราะเป็นที่ปากน้ำ ปิง วัง ยม และน่าน มาโผล่รวมกันเป็นต้นแม่น้ำเจ้าพระยา หรืออีกประการหนึ่ง คือ มีต้นโพธิ์ขนาดใหญ่อยู่ตรงปากน้ำในบริเวณวัดโพธิ์ ซึ่งเป็นที่ตั้งศาลเจ้าพ่อกวนอูในปัจจุบัน จึงเรียกกันว่า “ปากน้ำโพธิ์” ก็อาจเป็นได้

ในสมัยพระบาทสมเด็จพระพุทธยอดฟ้าจุฬาโลกมหาราชได้ทรงนำพระพุทธรูปชื่อพระบางมาค้างไว้ ที่เมือง ต่อมาไทยทำศึกกับพม่าและปราบหัวเมืองฝ่ายเหนือที่ก่อกบฏ กองทัพไทยได้เลือกนครสวรรค์เป็นที่ตั้งทัพหลวงแล้วดัดแปลงขุดคูประตูรอบหอรบจากตะวันตกบริเวณตลาดสะพานดำไปบ้านสันคูไปถึงทุ่งสันคู ปัจจุบันยังคงปรากฏแนวคูอยู่ เมื่อข้าศึกยกลงมาจากทุ่งหนองเบน หนองสังข์ สลกบาตร และทิศตะวันออกเฉียงใต้ของลาดยาวมาเหนือทุ่งสันคู เมื่อถึงฤดูแล้งเป็นที่ดอนขาดน้ำ ถ้าฝนตกน้ำก็หลากเข้ามาอย่างแรง ท่วมข้าศึก ไทยยกทัพตีตลบหลัง พม่าวิ่งหนีผ่านช่องเขาจึงได้ชื่อว่า “เขาช่องขาด” มาจนบัดนี้

เมืองนครสวรรค์เป็นหัวเมืองชั้นตรีซึ่งปรากฏอยู่ตามกฎหมายเก่าในสมัยแผ่นดินสมเด็จพระเอกาทศรถราว พ.ศ. ๒๑๐๐ ว่าด้วยเรื่องดวงตราประทับหนังสือที่ให้เสนาบดีเจ้ากระทรวงใช้ในราชการ สภาพทั่วไป ของจังหวัดนครสวรรค์ มีดังนี้

**จังหวัดนครสวรรค์**



**ลักษณะภูมิประเทศ** ส่วนใหญ่เป็นที่ราบลุ่มเหมาะแก่การเกษตร เป็นที่ราบประมาณ ๓ ใน ๔ ของพื้นที่จังหวัด มีแม่น้ำสายสำคัญคือ แม่น้ำปิง วัง ยม และน่าน ไหลมารวมกันเป็นแม่น้ำเจ้าพระยา ไหลผ่านช่วงกลางของจังหวัดและมีเพียง ๖ อำเภอที่ตั้งอยู่บนสายแม่น้ำหลัก สภาพภูมิประเทศทางด้านทิศตะวันตกของจังหวัดมีภูเขาสลับซับซ้อนและเป็นป่าทึบในเขตอำเภอลาดยาว อำเภอแม่วงก์ อำเภอแม่เปิน และอำเภอชุมตาบง พื้นที่ป่าบริเวณทางใต้ของอำเภอแม่วงก์เชื่อมโยงติดต่อกับป่าห้วยขาแข้งของจังหวัดอุทัยธานี ตอนบนของอำเภอแม่วงก์และอำเภอลาดยาวเป็นส่วนติดต่อกับป่าทึบของจังหวัดตากที่เชื่อมโยงไปถึงป่าทุ่งใหญ่นเรศวรของจังหวัดกาญจนบุรี และด้านตะวันออกของจังหวัดคืออำเภอหนองบัวและอำเภอไพศาลี เป็นพื้นที่ราบลาดเทติดต่อกับเทือกเขาเพชรบูรณ์

ภูมิอากาศโดยทั่วไปของจังหวัดนครสวรรค์ มีลักษณะอากาศร้อนชื้น มีช่วงฤดูฝนและฤดูแล้งที่เห็นชัดเจน ฤดูฝนได้รับอิทธิพลจากมรสุมตะวันตกเฉียงใต้อยู่ในช่วงกลางเดือนพฤษภาคม - กลางเดือนตุลาคม และจะมีวันฝนตกชุกในเดือนกันยายน - ตุลาคม ส่วนฤดูหนาวได้รับอิทธิพลจากลมมรสุมตะวันออกเฉียงเหนือในช่วงกลางเดือนตุลาคม - กลางเดือนกุมภาพันธ์ และจะมีอากาศหนาวเย็นในช่วงปลายเดือนธันวาคม – กลางเดือนมกราคม

**หน่วยการปกครองจังหวัดนครสวรรค์**

จังหวัดนครสวรรค์จัดรูปแบบการปกครองตามลักษณะการปกครองส่วนภูมิภาค โดยแบ่งออกเป็น ๑๕ อำเภอ ๑,๔๓๑ หมู่บ้าน ๑๒๘ ตำบลและจัดรูปแบบการปกครองตามลักษณะการปกครองท้องถิ่นประกอบด้วยองค์การบริหารส่วนจังหวัด ๑ แห่ง เทศบาล ๒๑ แห่ง (เทศบาลนคร ๑ แห่ง เทศบาลเมือง ๒ แห่ง เทศบาลตำบล ๑๘ แห่ง) และองค์การบริหารส่วนตำบล ๑๒๑ แห่ง

| **อำเภอ** | **จำนวนหน่วยปกครองจังหวัดที่จะเป็นพื้นที่ดำเนินการในปีงบประมาณ พ.ศ. ๒๕๖๓** | | | | | | |
| --- | --- | --- | --- | --- | --- | --- | --- |
| **อบจ.** | **ตำบล** | **หมู่บ้าน** | **เทศบาลเมือง/เทศบาลตำบล** | **อบต.** | **ครัวเรือน** | **ประชาชน** |
| เมืองนครสวรรค์ | ๑ | ๑๖ | ๑๗๑ | ๒ | ๑๖ | ๖๔,๖๑๘ | ๒๔๓,๘๔๒ |
| โกรกพระ | - | ๙ | ๖๕ | ๓ | ๗ | ๙,๑๘๘ | ๓๕,๙๒๓ |
| ชุมแสง | - | ๑๑ | ๑๒๖ | ๒ | ๑๑ | ๑๘,๗๐๙ | ๖๕,๕๐๗ |
| หนองบัว | - | ๙ | ๑๐๗ | ๑ | ๙ | ๒๒,๔๑๔ | ๖๙,๙๓๐ |
| บรรพตพิสัย | - | ๑๓ | ๑๑๘ | ๒ | ๑๒ | ๒๗,๒๗๔ | ๘๗,๓๗๕ |
| เก้าเลี้ยว | - | ๕ | ๔๓ | ๑ | ๔ | ๙,๙๘๒ | ๓๔,๘๙๓ |
| ตาคลี | - | ๑๐ | ๑๒๕ | ๒ | ๑๐ | ๒๘,๕๕๔ | ๑๐๙,๙๕๗ |
| ท่าตะโก | - | ๑๐ | ๑๑๒ | ๑ | ๑๐ | ๒๒,๕๘๗ | ๖๗,๔๖๑ |
| ไพศาลี | - | ๘ | ๑๐๑ | ๑ | ๘ | ๑๙,๘๗๓ | ๗๒,๓๖๓ |
| พยุหะคีรี | - | ๑๑ | ๑๒๕ | ๒ | ๙ | ๒๐,๑๘๔ | ๖๒,๑๑๒ |
| ลาดยาว | - | ๑๒ | ๑๔๙ | ๒ | ๑๒ | ๒๖,๕๗๗ | ๘๘,๔๕๘ |
| ตากฟ้า | - | ๗ | ๗๖ | ๒ | ๖ | ๑๒,๑๒๐ | ๔๐,๘๔๕ |
| แม่วงก์ | - | ๔ | ๖๖ | - | ๔ | ๑๘,๑๓๔ | ๕๓,๒๙๖ |
| แม่เปิน | - | ๑ | ๒๔ | - | ๑ | ๖,๕๘๕ | ๒๐,๘๕๙ |
| ชุมตาบง | - | ๒ | ๒๓ | - | ๒ | ๖,๑๓๕ | ๑๙,๑๒๑ |
| **รวม** | **๑** | **๑๒๘** | **๑,๔๓๑** | **๒๑** | **๑๒๑** | **๓๑๒,๙๓๔** | **๑,๐๗๑,๙๔๒** |

**จำนวนโครงการ/กิจกรรมที่ดำเนินการในปีงบประมาณ พ.ศ. ๒๕๖๓ ๓๒๘ โครงการ**

**จำนวนงบประมาณที่ใช้ดำเนินการในปีงบประมาณ พ.ศ. ๒๕๖๓ รวม ๑๒,๓๙๑,๘๘๖.- บาท**

๑. จากงบปกติของหน่วยงานทุกโครงการ จำนวน ๑๒,๓๙๑,๘๘๖.- บาท

๒. จากงบอื่นๆ รวมทุกโครงการ จำนวน - บาท

**เป้าหมายในปีงบประมาณ พ.ศ. ๒๕๖๓**

๑. จำนวนบุคลากรและประชาชนทั้งภายในและภายนอกที่ได้รับการอบรมพัฒนาคุณธรรมจริยธรรมและสร้างภูมิคุ้มกันให้เข็มแข็งมีจำนวน รวม ๗๐๐,๐๐๐ คน

๒. จำนวนหน่วยงาน/องค์กรทั้งภายในและภายนอกที่ให้ความสำคัญสนับสนุนให้มีการจัดอบรมพัฒนา

คุณธรรมจริยธรรม ๕๗ แห่ง

๓. จำนวนหน่วยงาน/องค์กรภายในจังหวัด ที่ให้การสนับสนุนหรือร่วมจัดกิจกรรมเทิดทูนสถาบันชาติ

ศาสนา พระมหากษัตริย์ ๕๗ แห่ง

๔. จำนวนบุคลากรและประชาชนภายในจังหวัดเข้าร่วมกิจกรรมเทิดทูนสถาบันชาติ ศาสนา

พระมหากษัตริย์ ๑,๐๐๐,๐๐๐ คน

๕. จำนวนชุมชนคุณธรรม องค์กร/หน่วยงานคุณธรรมต้นแบบในจังหวัด ๑๒๓ แห่ง ระยะเวลา

ที่ดำเนินการ ๓ ปี

๕.๑ ชุมชนคุณธรรมต้นแบบ จำนวน ๕๗ แห่ง

๕.๒ องค์กรคุณธรรมต้นแบบ จำนวน ๕๙ แห่ง

๕.๔ อำเภอคุณธรรมต้นแบบ จำนวน ๗ แห่ง

**ผลที่คาดว่าจะได้รับจากการดำเนินการในโครงการ/กิจกรรมต่างๆ ตามแผนปฏิบัติการของจังหวัด**

๑. มีระบบรากฐานการเสริมสร้างคุณธรรมในจังหวัดนครสวรรค์และสังคมไทย .

๒. เกิดความเข้มแข็งในระบบการบริหารจัดการด้านการส่งเสริมคุณธรรมให้เป็นเอกภาพ .

๓. เกิดความเข็มแข็งจากภายในให้คุณธรรมนำการพัฒนา ทำให้สังคมมีความมั่นคง มั่งคั่ง .

และยั่งยืนเป็นสังคมแห่งคุณธรรม .